Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 15.12.2015

S p r á v a

z mimoriadnej kontroly na Oddelení výstavby a investícií, správy majetku          a správy bytov a nebytových priestorov MÚ B-NM, zameranej na kontrolu zákonnosti verejného obstarávania investičnej akcie "Kanalizačná         prípojka MŠ Letná" a kontrolu hospodárneho vynaloženia                     verejných prostriedkov pri  jej realizácii
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Martin Böhm                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Martin Böhm                                     	           nie je potreba právneho
miestny kontrolór	                                                     posúdenia

Na rokovanie prizvať :
------------------------------

Ing. Peter Majtán
vedúci OVaI,SMaSBaNP                 

Ing. Dáša Effenbergerová
vedúca ÚŠFaVO                  

JUDr. Jaroslav Matovič
ÚŠFaVO 

December 2015

Návrh uznesenia	

Miestne zastupiteľstvo  

schvaľuje  

Správu z  mimoriadnej kontroly na Oddelení výstavby a investícií, správy majetku a správy bytov a nebytových priestorov MÚ B-NM, zameranej  na kontrolu zákonnosti verejného obstarávania investičnej akcie "Kanalizačná prípojka MŠ Letná" a kontrolu hospodárneho vynaloženia verejných prostriedkov pri  jej realizácii

a/  s pripomienkami

b/  bez pripomienok

Dôvodová správa

Na základe uznesenia MZ MČ B-NM č.09/38.2, zo dňa 13.10.2015, bola vykonaná mimoriadna kontrola Útvarom miestneho kontrolóra MČ B-NM, v súlade so Zásadami kontrolnej činnosti samosprávy MČ B-NM. Miestny kontrolór s pracovníkmi útvaru kontroly vykonal kontrolu na Oddelení výstavby a investícií, správy majetku a správy bytov a nebytových priestorov MÚ B-NM, ktorá bola zameraná na kontrolu zákonnosti verejného obstarávania investičnej akcie "Kanalizačná prípojka MŠ Letná" a kontrolu hospodárneho vynaloženia verejných prostriedkov pri  jej realizácii. Cieľom kontroly bolo preveriť výkon obstarávacieho procesu zabezpečenia investičnej akcie "Kanalizačná prípojka MŠ Letná" a účelné vynakladanie verejných prostriedkov na predmet obstarávania pri realizácii. 

S p r á v a

z mimoriadnej kontroly na Oddelení výstavby a investícií, správy majetku          a správy bytov a nebytových priestorov MÚ B-NM, zameranej na kontrolu zákonnosti verejného obstarávania investičnej akcie "Kanalizačná         prípojka MŠ Letná" a kontrolu hospodárneho vynaloženia                     verejných prostriedkov pri  jej realizácii
___________________________________________________________________

	Mimoriadna kontrola Útvaru miestneho kontrolóra MČ B-NM bola vykonaná na základe uznesenia MZ MČ B-NM č.09/38.2 zo dňa 13.10.2015 v súlade so Zásadami kontrolnej činnosti samosprávy MČ B-NM na Oddelení výstavby a investícií, správy majetku a správy bytov a nebytových priestorov MÚ B-NM a bola zameraná na kontrolu zákonnosti verejného obstarávania investičnej akcie "Kanalizačná prípojka MŠ Letná" a kontrolu hospodárneho vynaloženia verejných prostriedkov pri jej realizácii.
	Cieľom kontroly bolo preveriť výkon obstarávacieho procesu zabezpečenia investičnej akcie "Kanalizačná prípojka MŠ Letná" a účelné vynakladanie verejných prostriedkov na predmet obstarávania pri realizácii. 
	                                                                                           
Program kontroly bol zameraný na :

1. Preverenie výberu dodávateľa predmetu obstarávania investičnej akcie "Kanalizačná prípojka MŠ Letná"

2.  Preverenie  účelného  a  hospodárneho vynaloženia verejných finančných      prostriedkov na realizáciu predmetu obstarávania

	Stav  na úseku činnosti oddelenia výstavby a investícií MÚ B-NM a útvaru štrukturálnych fondov a verejného obstarávania MÚ B-NM v súvislosti                        s preverovanou investičnou akciou bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly. 
	Porovnaním zisteného skutočného stavu so stavom požadovaným bolo preukázané, že preverované činnosti boli zabezpečované nasledovne :

	Kanalizačné potrubie MŠ Letná bolo už viac rokov v havarijnom stave             a každoročne bolo viackrát riešené odstránenie havárií dodávateľským spôsobom (prečistenie ležatej kanalizácie, preplach potrubia tlakovou vodou, prečistenie zápachových uzáverov, prečistenie šikmého kanalizačného potrubia a iné súvisiace práce). Na základe uvedeného, v schválenom rozpočte MČ B-NM na rok 2014 bola v programe  4 - „Ekonomická oblasť“, podprograme - 4.3 „Cestná doprava - výstavba a opravy miestnych komunikácií, investičné akcie“ a v prvku 1.2. – „investičné akcie“, zaradená akcia na vypracovanie projektovej dokumentácie pre MŠ Letná – kanalizačná prípojka v predpokladanej sume 5.000 ,- €. 
Vlastná realizácia vybudovania kanalizačnej prípojky bola schválená v rozpočte MČ B-NM na rok 2015, a to v programe 8 – „Vzdelávanie“, podprograme – 8.2 „ZŚ s MŚ“ a v prvku 8.2.2. – kapitálové výdavky“ ako akcia - „Realizácia  - kanalizačná prípojka pre MŠ Letná“ vo výške 20.000,- €.
k bodu 1/

	Zákon č. 25/2006 Z. z. o verejnom obstarávaní a o zmene a doplnení niektorých zákonov v znení n.p. upravuje pravidlá postupu verejného obstarávania pri zadávaní nadlimitných a podlimitných zákaziek v závislosti od predpokladanej hodnoty predmetu obstarávania. V súvislosti s prijatím zákona č.95/2013 Z. z., (účinnosť od 1.7.2013), ktorým sa mení a dopĺňa zákon č.25/2006 Z. z., sa na základe tejto novely zákona menila kategorizácia a limity zákaziek a procesné povinnosti verejného obstarávateľa pri zadávaní zákaziek. V zmysle zákona              o verejnom obstarávaní, vznikla dňom 1.3.2015 povinnosť verejným obstarávateľom zadávať podlimitné zákazky s využitím elektronického trhoviska, ak ide o obstaranie tovaru, služieb, alebo stavebných prác bežne dostupných na trhu s predpokladanou hodnotou nad 1.000,00 €. 

	 MČ B-NM ako verejný obstarávateľ má vydanú Smernicu o verejnom obstarávaní, účinnú od mája 2015, upravujúcu o.i. aj pravidlá zadávania zákaziek  podľa § 9, ods. 9, zákona o verejnom obstarávaní s dodržiavaním princípu, aby vynaložené náklady na obstaranie predmetu zákazky boli primerané jeho kvalite        a cene. Podľa  čl.8 uvedenej Smernice sú zadávatelia (oddelenia MÚ) pri zadávaní nadlimitných zákaziek, podlimitných zákaziek, zákaziek podľa § 9, ods. 9 a zákaziek   s využitím elektronického trhoviska povinní spolupracovať s garantom - zamestnancom útvaru štrukturálnych fondov a verejného obstarávatelia MÚ. Za celý postup verejného obstarávania je zodpovedný garant a za jeho vecnú stránku zodpovedá zadávateľ. 
 	V súvislosti s preverením výberu dodávateľa preverovaného predmetu obstarávania „Kanalizačná prípojka MŠ Letná“, t.j. výberu spracovateľa projektovej dokumentácie (PD) a výberu dodávateľa stavebných prác z hľadiska správnosti použitého postupu a preverením dodržania pravidiel pri realizácii verejného obstarávania, neboli zistené porušenia ustanovení zákona o verejnom obstarávaní   a internej smernice. V obidvoch prípadoch (PD, stavebné práce) MČ B-NM ako verejný obstarávateľ použil postup podľa § 9, ods. 9, zákona o verejnom obstarávaní. V zmysle zákona o verejnom obstarávaní sa použije uvedený postup vtedy, ak       ide o zákazku, ktorá nespĺňa podmienky podľa § 4, ods. 2, alebo  ods. 3, t.j. nie je nadlimitná ani podlimitná a bežne dostupná na trhu. Bežnú dostupnosť tovarov, stavebných prác a služieb vymedzuje § 9b, zákona o verejnom obstarávaní. Podľa vyjadrenia garanta verejného obstarávania MÚ B-NM, opierajúc sa o "Výkladové stanovisko č. 2/2015 Úradu pre verejné obstarávanie ", sa stavebné práce považujú za jedinečné dielo. Podľa jeho vyjadrenia cez elektronické trhovisko nemožno obstarávať aj v prípade, keď je napr. prílohou výkaz výmer a požaduje sa ocenenie (prílohou môže byť len bit mapa a nie text), alebo ak je vhodná obhliadka stavby.

A - projektová dokumentácia :	

	Na základe listu zo dňa 4.7.2014, v ktorom riaditeľka ZŠsMŠ Riazanská požiadala zriaďovateľa o akútne odstránenie havarijného stavu kanalizácie z dôvodu vyrážania odpadovej vody na povrch do sociálnych zariadení a kuchyne, na základe čoho boli dve sociálne zariadenia odstavené, čím neboli zabezpečené hygienické podmienky pre chod prevádzky, sa vedenie MÚ B-NM rozhodlo ihneď realizovať výberové konanie na vypracovanie PD kanalizačnej prípojky pre MŠ Letná.
	Kontrolou dokumentácie verejného obstarávania bolo preukázané, že dňa 30.7.2014 bola na vypracovanie PD kanalizačnej prípojky pre MŠ Letná elektronicky zaslaná výzva na predloženie cenovej ponuky trom uchádzačom. Predmetom zákazky bolo vypracovanie komplet PD kanalizačnej prípojky pre existujúcu MŠ, vrátane výkazu výmer a rozpočtu. Súčasťou PD mala byť aj koordinačná situácia so zakreslením všetkých existujúcich sietí, potvrdené jednotlivými správcami, resp. vlastníkmi (vrátane optických a dátových káblov a pod.). Jednalo sa o jednostupňovú PD vypracovanú na úrovni realizačného projektu v súlade s požiadavkami BVS a.s.. Predpokladaná hodnota zadávanej zákazky bola určená na 4.166,00 € (bez DPH)    a jediným kritériom na posúdenie predmetu zákazky bola najnižšia cena. Lehota na predloženie ponuky bola stanovená do 7.8.2014 do 12:00 hod.. Na základe predložených dokladov bolo zistené, že nakoľko v stanovenej lehote na predkladanie ponúk nebola predložená žiadna ponuka, verejný obstarávateľ v zmysle § 46, ods.1, písm. b ), zákona o verejnom obstarávaní použitý postup zadávania zákazky             z r u š i l. O uvedenom bol  dňa 19.8.2014 spísaný úradný záznam.
	Dňa 19.8.2014 bola štyrom uchádzačom na predmetnú zákazku elektronicky zaslaná výzva na predloženie cenovej ponuky s nezmenenými kritériami oproti predchádzajúcej výzve a s lehotou na jej predloženie do 25.8.2014 do 12:00 hod..  Nakoľko na zadávanú zákazku nebola v lehote na predkladanie ponúk predložená žiadna ponuka, verejný obstarávateľ v zmysle § 46, ods.1, písm. b ), zákona             o verejnom obstarávaní použitý postup zadávania zákazky z r u š i l, o čom bol dňa 25.8.2014 spísaný úradný záznam. 
	Dňa 17.9.2014 bola výzva na predloženie cenovej ponuky s nezmenenými kritériami oproti predchádzajúcej výzve zverejnená na webovom portáli MČ B-NM     a na webovom profile verejného obstarávania a zároveň boli elektronicky oslovení piati uchádzači, s lehotou na predloženie ponuky do 30.9.2014 do 12:00 hod..          V stanovenej lehote boli predložené 3 cenové ponuky a bol vybraný uchádzač            s najnižšou cenovou ponukou, t.j. 2.990,00 € (bez DPH), celková cena 3.588,00 €     s DPH, a to firma „Ing. Slavomír Kelemen SK DESIGN“, Nad Laborcom 1770/6,     017 01 Michalovce, IČO: 41 643 984. Z vyhodnotenia ponúk bola dňa 30.9.2014 spísaná zápisnica, schválená starostom MČ B-NM. Kontrolou cenových ponúk neboli zistené nezrovnalosti. K cenovej ponuke úspešného uchádzača bol doložený doklad, preukazujúci oprávnenie v danej oblasti podnikať. Dňa 2.10.2014 bolo víťaznému uchádzačovi oznámené, že MÚ B-NM prijíma jeho cenovú ponuku a bol vyzvaný na podpis a prevzatie objednávky na vypracovanie projektovej dokumentácie. Dňa 2.10.2014 bola starostom MČ B-NM podpísaná objednávka č.527/2014                  pre dodávateľa „Ing. Slavomír Kelemen SK DESIGN“, Nad Laborcom 1770/6, 017 01 Michalovce, IČO: 41 643 984 na vypracovanie projektovej dokumentácie kanalizačnej prípojky pre MŠ Letná v zmysle výzvy na predkladanie ponúk č.ÚŠFVO-2263/2014 v cene bez DPH 2.990,00 € a v cene s DPH 3.588,00 € s termínom dodania 4 týždne od doručenia objednávky. Dňa 13.11.2014 bola kompletná projektová dokumentácia dodaná na MÚ B-NM. Následne dňa 18.11.2014            bola doručená na MÚ B-NM faktúra od dodávateľa za vypracovanie projektovej dokumentácie kanalizačná prípojka pre MŠ Letná v zmysle výzvy na predkladanie ponúk č.ÚŠFVO-2263/2014 v celkovej sume 3.588,00 € s DPH. Následne, po vykonaní predbežnej kontroly podľa zákona č.502/2001 Z.z. o finančnej kontrole a vnútornom audite a o zmene a doplnení niektorých zákonov, bola MÚ B-NM uhradená.

Na základe vypracovanej projektovej dokumentácie ohlásil dňa 10.2.2015   MÚ B-NM na príslušný stavebný úrad Mestskej časti Bratislava – Vajnory,                 podľa ustanovenia § 117, zákona č.50/1976 Zb. o územnom plánovaní a stavebnom poriadku v znení neskorších predpisov, uskutočnenie drobnej stavby „Kanalizačná prípojka MŠ Letná“. Dňa 18.2.2015 Stavebný úrad Mestskej časti Bratislava – Vajnory vydal „Oznámenie k ohláseniu drobnej stavby“, v ktorom nemá námietky proti uskutočneniu drobnej stavby „Kanalizačná prípojka MŠ Letná“,  ktorú ohlásila Mestská časť Bratislava – Nové Mesto, Junácka 1, 832 91, Bratislava. 

B - stavebné práce :

	Dňa 30.6.2015 vedúci oddelenia výstavby a investícií požiadal interným listom č.936/2015 útvar štrukturálnych fondov a verejného obstarávania o zabezpečenie verejného obstarávania pre akciu „Kanalizačná prípojka MŠ Letná“ s priloženým kontrolným listom o vykonaní predbežnej finančnej kontroly, podpísaným referentom rozpočtu a zoznamom  6. záujemcov o stavebné práce. V opise predmetu zákazky  bolo zadané, že realizácia novej kanalizačnej prípojky pre MŠ Letná je podľa priloženej projektovej dokumentácie. Súčasťou ponuky musia byť aj prípadné revízne správy, skúšky, atesty a pod., potrebné k odovzdaniu a fungovaniu predmetu diela. Okrem iného bol uchádzač povinný do ponuky, ako aj nákladov, zahrnúť a pri realizácii diela zabezpečiť :
-	Rozkopávkové povolenie spolu s projektom dočasného dopravného značenia a jeho odsúhlasenie v dopravnej komisii mesta.  
-	Vytýčenie existujúcich IS a vedení nachádzajúcich sa v danej lokalite a ktoré budú realizáciou dotknuté,
-	Projekt skutočného vyhotovenia v papierovej forme a digitálne na CD.
-	Vzhľadom na nedávno dokončené sadové úpravy, realizované v rámci rekonštrukcie objektu MŠ, je potrebné do cenovej ponuky zahrnúť aj náklady spojené s dočasným presadením zelene, ako aj rozkopaním Letnej ul. po celej dĺžke kanalizačnej prípojky (pás o šírke 1 m). Po ukončení prác je nutné dať komunikáciu a zeleň do pôvodného stavu. Tieto práce nie sú obsiahnuté v projektovej dokumentácii ale je potrebné ich zahrnúť do súťažnej (cenovej) ponuky, pretože cena diela je pevná a nemenná.
Predpokladaná cena za dielo bola 16.500,00 € bez DPH. Lehota plnenia zákazky bola stanovená na 30 dní od doručenia objednávky zhotoviteľovi.
	Podľa vyjadrenia zodpovedného pracovníka Oddelenia výstavby a investícií, správy majetku a správy bytov a nebytových priestorov MÚ B-NM, prišlo pri zadaní opisu predmetu zákazky k zmene umiestnenia kanalizácie do Letnej ul. z dôvodu, že pri celkovej rekonštrukcii objektu MŠ, realizovanej v rámci ISRMO, bola vysadená nová zeleň, ktorá sa nachádzala presne v trase navrhovanej kanalizačnej prípojky podľa vypracovaného projektu. Ako druhý dôvod uviedol nepresné vyznačenie IS v projektovej dokumentácii, keď projektant vychádzal z podkladov technických máp sietí jednotlivých správcov sieti a rozdiely boli zistené pri obhliadke budúcej stavby. Existujúce inžinierske siete sa nachádzajú v predmetnom zelenom páse (NN rozvody, verejné osvetlenie, plyn a oznamovacie káble). Túto skutočnosť potvrdilo aj presné vytýčenie týchto sietí priamo v teréne pred zahájením realizácie stavby. 
	Podľa vyjadrenia vedúcej útvaru štrukturálnych fondov a verejného obstarávania bola MŠ Letná súčasťou ISRMO – projektu „Obnova ZŠ s MŠ Riazanská, ktorej zdroj financovania bol zabezpečený prostredníctvom Operačného programu bratislavský kraj. Zo zmluvy o poskytnutí nenávratného finančného príspevku vyplýva príjemcovi povinnosť – cieľ projektu nemeniť (každú vyvolanú zmenu je potrebné vopred odsúhlasiť s riadiacim orgánom) a jeho výsledok udržať počas následných piatich rokov po ukončení projektu. Pri MŠ Letná boli okrem opatrení na zníženie energetických nárokov budov realizované aj sadové úpravy v celkovom objeme 4.853,06 €.

Dňa 15.7.2015 bola písomne a elektronicky zaslaná výzva na predloženie cenovej ponuky na zákazku "Kanalizačná prípojka MŠ Letná" podľa projektovej dokumentácie šiestim uchádzačom (MIDO, Kráľová pri Senci, Profimont Slovakia     s.r.o., Viničné, EU PIPE Service s.r.o., Veľký Biel, Ján Šiška, Sološnica, Ladislav Erdélyi-LÁDER, Zálesie, Peter Klásek, Senec), s lehotou na predloženie ponuky do 30.7.2015 do 12:00 hod.. 
	Podľa  výzvy na predloženie ponuky, súčasťou ponuky mali byť aj prípadné revízne správy, skúšky, atesty a pod., potrebné k odovzdaniu a fungovaniu predmetného diela. Okrem iného bol uchádzač povinný do ponuky, ako aj nákladov, zahrnúť a pri realizácii aj zabezpečiť nasledovné :
- rozkopávkové povolenie spolu s projektom dočasného dopravného značenia a jeho odsúhlasením v dopravnej komisii mesta,
- vytýčenie existujúcich IS a vedení nachádzajúcich sa v danej lokalite a ktoré budú realizáciou dotknuté,
- projekt skutočného vyhotovenia v papierovej forme ( 2x ) a digitálne na CD vo formáte DWG a PDF.  
	Ďalej bolo v rámci predmetu zákazky zo strany verejného obstarávateľa požadované, aby vzhľadom na nedávno dokončené sadové úpravy boli do cenovej ponuky zahrnuté aj náklady spojené s dočasným presadením zelene, ako aj rozkopaním Letnej ul. po celej dĺžke kanalizačnej prípojky.
	Predpokladané náklady na predmetné práce boli stanovené vo výške 16.500,00 € (bez DPH) a jediným kritériom na posúdenie predmetu zákazky bola najnižšia cena.
	Ako z predložených dokladov vyplýva, v stanovenej lehote bola predložená    jedna cenová ponuka. Jednalo sa o cenovú ponuku spoločnosti EU PIPE SERVICES s.r.o., Kostolná 59, 900 24 Veľký Biel, vo výške 18.102,73 € (bez DPH), v ktorej boli zahrnuté všetky náklady súvisiace so zabezpečením podľa opisu predmetu zákazky. Prílohu tvoril výpis z Obchodného registra uvedenej firmy.
	Z vyhodnotenia ponúk bola dňa 30.7.2015  vyhotovená zápisnica, schválená starostom MČ B-NM, v ktorej bola zo strany verejného obstarávateľa akceptovaná ponuka firmy EU PIPE SERVICES s.r.o., Kostolná 59, 900 24 Veľký Biel v celkovej cene 21.723,28 € s DPH.
	Na základe cenovej ponuky od firmy EU PIPE SERVICES s.r.o. boli predpokladané finančné prostriedky na realizáciu kanalizačnej prípojky na MŠ Letná vo výške 20.000,00 € s DPH nedostatočné, preto Oddelenie výstavby a investícií, správy majetku a správy bytov a nebytových priestorov MÚ B-NM požiadalo dňa 5.8.2015 Oddelenie hospodárske a finančné MÚ B-NM o spracovanie rozpočtového opatrenie na presun finančnej čiastky v sume 2.000,00 € v rámci kapitálových výdavkov. Rozpočtovým opatrením starostu MČ B-NM č.15 starosta súhlasil s presunom rozpočtových prostriedkov z položky „Rekonštrukcia ZŠsMŠ, vrátane školských jedálni a ihrísk“, na položku „MŠ Letná – kanalizačná prípojka“, vo výške 2.000,00 €.
	Dňa 7.8.2015 oddelenie výstavby a investícií spracovalo kontrolný list z vykonania predbežnej finančnej kontroly pre útvar štrukturálnych fondov a verejného obstarávania, v ktorom informuje o zabezpečení finančného krytia pre položku „MŠ Letná – kanalizačná prípojka“, vo výške 22.000,00 € s DPH.   
Dňa 10.8.2015 bolo zaslané firme EU PIPE SERVICES s.r.o. oznámenie        o prijatí cenovej ponuky. Zároveň boli upozornení, že za účelom ďalšieho postupu pri realizácii diela ich bude kontaktovať pracovník oddelenia výstavby a investícií.
	Na základe vyššie uvedených skutočností, kontrolná skupina hodnotí stav na úseku preverovaných činností, vykonávaných poverenými zamestnancami MÚ B-NM za postačujúci. Pri výbere spracovateľa PD a výbere dodávateľa stavebných prác investičnej akcie "Kanalizačná prípojka MŠ Letná", bola použitá metóda verejného obstarávania v súlade so zákonom o verejnom obstarávaní a internou smernicou      a boli dodržané pravidlá pri realizácii verejného obstarávania podľa § 9,                 ods. 9 zákona o verejnom obstarávaní a internej smernice. 

k bodu 2/

	Zhotoviteľovi diela, firme EU PIPE SERVICES s.r.o., Kostolná 59, 900 24 Veľký Biel, bola dňa 18.8.2015 zaslaná objednávka č.356/2015, v ktorej MČ B-NM objednala realizáciu novej kanalizačnej prípojky pre MŠ Letná s termínom dodania do 30 dní od doručenia objednávky s cenou 21.723,28 € s DPH za dielo.
	Na základe požiadavky riaditeľky ZŠsMŠ a jej zástupkyňe pre MŠ Letná bol dohodnutý odklad začatia prác na realizácii diela až po uskutočnení zahraničnej návštevy. V priebehu mesiaca september 2015 sa na MŠ Letná uskutočnil „Metodický deň“ v spolupráci s Centrom celoživotného vzdelávania Univerzity Komenského Bratislava, ktorého sa zúčastnilo 40 kolegov z Maďarska. 
	Vlastná realizácia diela sa začala dňa 12.10.2015, po podpísaní protokolu o odovzdaní a prebratí staveniska. Na stavbe bol založený stavebný denník, ktorý začína listom č.1749151. Pred zahájením výkopových prác bolo potrebné vytýčenie existujúcich inžinierskych sietí jednotlivými správcami, resp. vlastníkmi týchto sietí. Po vytýčení sietí bola presne zameraná a vytýčená trasa potrubia. Vlastné práce na realizácii diela začali 13.10.2015. Podľa zápisu zo stavebného denníka boli práce dňa 16.10.2015 prerušené z dôvodu trvalého dažďa a zatopenia vykopanej ryhy. V prácach sa pokračovalo až 21.10.2015. Podľa zápisov zo stavebného denníka sa na prácach pokračovalo každý pracovný deň až do 31.10.2015, kedy boli montážne práce ukončené vykonaním tlakovej skúšky potrubia. Dňa 2.11.2015 bola plocha zaasfaltovaná a celé stavenisko bolo upratané. Dňa 3.11.2015 boli práce na stavbe diela ukončené, a to podpisom „Protokolu o odovzdaní a prevzatí dokončeného diela“. V protokole sa konštatuje, že drobné vady, nedorobky alebo nedostatky zistené pri odovzdaní a prevzatí dokončenej stavby neboli. 
Pri kontrole stavebného denníka bolo konštatované, že pracovník Oddelenia výstavby a investícií, správy majetku a správy bytov a nebytových priestorov MÚ     B-NM pravidelne vykonával kontrolu stavby, o čom svedčia zápisy v stavebnom denníku, ako aj poskytnuté fotografie zhotovené počas stavby diela. 
	Dňa 12.11.2015 bola na MÚ B-NM zaevidovaná faktúra od dodávateľa stavby firmy EU PIPE SERVICES s.r.o. na celkovú sumu 21.322,50 € s DPH. Prílohou faktúry je „Súpis prác Kanalizácia Letná 7, Bratislava. Kontrolou súpisu prác bolo zistené, že dodávateľ stavby si nefaktúroval rozkopávkové povolenie a označenie dopravným značením v sume 333,99 € bez DPH a v celkovej sume 400,78 € s DPH, uvádzané v „Cenovej ponuke kanalizačná prípojka MŠ Letná Bratislava“. Podľa vyjadrenia zodpovedného pracovníka oddelenia výstavby a investícií uvedenú položku neakceptoval, lebo daná činnosť nebola vydokladovaná..   	 
Následne, po vykonaní predbežnej kontroly podľa zákona č.502/2001 Z.z. o finančnej kontrole a vnútornom audite a o zmene a doplnení niektorých zákonov, bola faktúra na MÚ B-NM uhradená.
	Kontrolou realizácie stavby bolo zistené, že stavba bola zrealizovaná v stanovenom termíne bez zistenia vád alebo nedostatkov. Preverením vynaložených finančných prostriedkov na realizáciu stavby je možné konštatovať, že prišlo k zníženiu fakturovanej ceny za dielo o 400,78 €, a to z dôvodu dôslednej kontroly realizácie diela a následného neodsuhlásenia fakturovaných položiek z dôvodu nerealizovania položky uvádzanej v cenovej ponuke. Zrealizované dielo odstránilo dlhodobý havarijný stav kanalizácie MŠ Letná.

Z á v e r :

	Vykonanou kontrolou zákonnosti verejného obstarávania investičnej akcie „Kanalizačná prípojka Letná“ a kontrolou hospodárneho vynaloženia verejných prostriedkov pri jej realizácii neboli zistené nedostatky. Preverovaný subjekt pri výbere spracovateľa PD a výbere dodávateľa predmetných prác postupoval v súlade  so zákonom č.25/2006 Z.z. o verejnom obstarávaní v znení n.p. a internou smernicou a boli dodržané pravidlá pri realizácii verejného obstarávania podľa § 9, ods.9, zákona o verejnom obstarávaní. Vynaložené finančné prostriedky na uvedenú investičnú akciu boli využité účelne a hospodárne. Stavba bola zrealizovaná v stanovenom termíne, bez zistenia vád a nedostatkov a dôslednou kontrolou fakturácie za predmetné stavebné práce došlo k zníženiu fakturovanej ceny, ako je uvedené v texte tejto správy. Zrealizované dielo odstránilo dlhodobý havarijný stav kanalizácie MŠ Letná.